জা ন ই: তত্ত্বীয় ও মৌলিক বিজ্ঞানের মান উন্নয়নের জন্য প্রয়োজন সর্বস্তরে বিজ্ঞানশিক্ষা ব্যবস্থাকে উন্নত করা। অল্প বয়স থেকেই বিজ্ঞানের বিষয়গুলো সম্পর্কে যথাসম্ভব স্পষ্ট ধারণা তৈরি করা দরকার। এর জন্য সবচেয়ে উপযুক্ত ভাষা হল মাতৃভাষা। একথা বহু বিজ্ঞানী, শিক্ষাবিদ এবং মনোবিজ্ঞানী বলেছেন। বিজ্ঞানী সত্যেন বসুও একই কথা বলতেন। সবাইকে বিজ্ঞানী হতে হবে এমন কথা কেউ বলে না। কিন্তু ন্যূনতম বিজ্ঞানশিক্ষা সবার জন্য অপরিহার্য। যাদের বিজ্ঞানচর্চার প্রতি ঝোঁক ও বিজ্ঞানের বিষয়গুলোর ওপর দক্ষতা আছে তারা বিজ্ঞানী হবেন। কিন্তু মূলত প্রাথমিক পর্যায়ে ব্যাপক বিজ্ঞানশিক্ষার দ্বারাই বিজ্ঞানসচেতনা গড়ে উঠবে এবং বিজ্ঞানসচেতন একটা জনগোষ্ঠী আমরা পাব। বিজ্ঞানচর্চায় সরকারের পৃষ্ঠপোষকতা এবং একটি সার্বিক পরিকল্পনা থাকাটাও অপরিহার্য।